Kristian Jensen (V), 2000-04-13:
Allerførst vil jeg gerne sige, at det godt nok er en skam, at loven foreligger så sent.
Det kunne have været rart, hvis der havde været flere til stede også på tilhørerpladserne og i presselogen, for det er faktisk en kanongod lov og et rigtig godt skridt, som vi tager med den lov, der ligger her.
Det er lovgivning, som kommer til at berøre utrolig mange:
samtlige teleforbrugere i Danmark, samtlige internetforbrugere, samtlige mobiltelefonforbrugere og samtlige personer, der i øvrigt kommer til at arbejde med telepolitik, med netværksøkonomi, med e-handel fremover. Så det er på trods af det ringe fremmøde i Folketingssalen en lov, der har de mest vidtrækkende konsekvenser af alle de love, vi diskuterer i Folketinget i dag.
Jeg synes, at det er en rigtig god lov, vi har til behandling i dag, og jeg synes, at det er en rigtig god dag for os, der interesserer os for netværkssamfundet, der interesserer os for de nye måder at organisere sig på, for
den nye måde at handle og kommunikere på
Da vi i Venstre faktisk for et år siden i april måned 1999
satte os ned og tænkte over, hvordan vi godt kunne tænke os at se telelovene fremover, udgav vi et lille hæfte om noget, vi satte under overskriften »Fra regulering til fri konkurrence« og opstillede fem pinde, nemlig at vi mente, at liberaliseringen var både god og rigtig, at vi ønskede at have vækst i teletrafikken, at det skulle være til den billigst mulige takst, at det skulle være en markedsbestemt og ikke politikerbestemt udbygning og investering, når der var behov for justeringer og smidiggørelse af loven.
Når jeg sammenholder de fem pinde med det resultat, som vi er nået frem til i dag, så synes jeg faktisk, at vi har fået opfyldt stort set alle de ønsker, vi fra Venstres side kunne komme med til loven.
Det synes jeg er dejligt, ikke bare fordi det er liberal politik, men fordi det er nogle ting, som er udtryk for, at mange i Folketinget står bag, at vi gerne vil have en liberalisering af teleområdet.
Det var rigtigt set i sin tid, at man gjorde det, det er rigtigt set, at vi går skridtet videre i dag.
For nogle vil det nærmest være gavnligt, fordi det betyder, at man ikke behøver at flytte sig for at komme fra sted til sted; man kan kommunikere uden at skulle ud af sin dagligstue.
Det er også forstået på den måde, at jo mere man snakker sammen, jo mere stiger samhandelen, og jo mere stiger forståelsen uden at komme ind på et enkelt teleselskabs slogan.
Vi synes, at den billigst mulige takst er et rigtigt mål; den billigst mulige takst skal være der i respekt for, at der skal være behov og plads til investeringer i Danmark.
Ikke bare billigst, fordi man altid kan sige, at priserne kan blive lavere, indtil prisen er nul, men billigst mulig i respekt for, at der også skal være plads til investeringer for de selskaber, der ønsker at grave kabler ned i Danmark og ønsker at sætte antenner op og sikre kommunikationen.
Og at det er markedsbestemt er jo også det, som hr. Ole Hækkerup var inde på, nemlig at det er teknologineutralt i lovgivningen, og det betyder, at markedet bestemmer, hvilken teknologi der skal være i fremtiden.
Det betyder også, at vi fra Venstres side er glade for, at der ikke har været nogen, der er sprunget på de ønsker, der har været om statslige bredbåndsnet.
Vi mener i hvert fald i Venstre, at det er en opgave, som ligger bedst i de private selskaber.
Så er det også rigtigt, som den foregående ordfører var inde på, at lovgivningen havde behov for en smidiggørelse.
Der var behov for, at man ikke skrev alt for faste rammer ind i selve paragrafferne, men overlod nogle flere ting til bekendtgørelser, og vi har fundet en god balance mellem bekendtgørelser og nogle krav stillet op i bemærkningerne om, hvilke kriterier vi ønsker bekendtgørelserne udformet efter.
Derfor synes jeg, at det til fulde har været de ønsker, som Venstre har haft med, der er blevet opfyldt, samtidig med at vi også har fået en anden ting med, som vi i Venstre synes var vigtig, nemlig kriterierne for, hvornår reguleringen stopper. Det, der var overskriften på vores oplæg for et år siden, var: Fra regulering til fri konkurrence.
Det paradoksale ved liberaliseringen af et monopol er jo, at man er nødt til at have en utrolig masse regler for at justere monopolets marked, sådan at andre kan komme ind, og de masser og masser af regler skal på et tidspunkt stoppe.
Og vi har nu her i loven på side 41 - hvis nogen er interesseret i det - præcist skrevet ind, hvornår vi forventer, at reguleringen kan stoppe, hvilke kriterier det er, vi ønsker at lægge til grund for det.
Ud over at Venstre støtter forslaget, skal jeg hilse fra De Konservative og fra Kristeligt Folkeparti og sige, at de også støtter lovforslaget.